РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број : 06-2/263-14

15. септембар 2014. године

Б е о г р а д

ЗАПИСНИК

СА 23. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 13. СЕПТЕМБРА 2014. ГОДИНЕ

 Седница је почела у 9,05 часова.

Седницом је председавао Зоран Бабић, председник Одбора.

Седници су присуствовали чланови Одбора: Александар Марковић, Саша Максимовић, Обрад Исаиловић, Драгана Баришић и Верољуб Матић.

 Седници су присуствовали заменици одсутних чланова Одбора: Љиљана Малушић, заменик Љубише Стојмировића, Срђан Кружевић заменик Петра Петровића, и Стефана Миладиновић заменик Милисава Петронијевића.

 Весна Мартиновић, члан Одбора и Игор Бечић, заменик Дарка Лакетића, приступили су седници у току разматрања прве тачке дневног реда.

Душица Стојковић, члан Одбора, приступила је седници у току разматрања пете тачке дневног реда.

Седници је присуствовала и Јана Љубичић, генерални секретар Народне скупштине, Мирјана Недељковић и Мирјана Радаковић, помоћници генералног секретара Народне скукпштине и Маја Павловић, шеф Одељења за буџетско рачуноводство.

Седници нису присуствовали чланови Одбора: Милан Кркобабић, Ђорђе Милићевић, Љубиша Стојмировић, Катарина Ракић, Дарко Лакетић, Петар Петровић, Олгица Батић, Милисав Петронијевић и Снежана Маловић.

 На предлог председника, Одбор је једногласно одлучио да се предложени дневни ред допуни тачком 2: ''Разматрање оставке коју је на функцију народног посланика поднео Дејан Андрејевић''.

 На предлог председника, Одбор је једногласно утврдио следећи

Д н е в н и р е д:

1. Утврђивање предлога измена Скупштинског буџета за 2014. годину;

2. Разматрање оставке коју је на функцију народног посланика поднео Дејан Андрејевић;

3. Разматрање обавештења генералног секретара о изрицању мере одржавања реда Зорану Живковићу, народном посланику, на седници Деветог ванредног заседања Народне скупштине у 2014. години;

4. Разматрање захтева народног посланика Јозић Зорана за давање мишљења за обављање друге делатности;

5. Утврђивање списка налепница за паркирање А-I и А-II;

6. Разно.

**Прва тачка дневног реда:** Утврђивање предлога измена Скупштинског буџета за 2014. годину;

Јана Љубичић, генерални секретар, образложила је предлог измена Скупштинског буџета за 2014. годину који је припремила на основу овлашћења из члана 65. Закона о Народној скупштини и члана 179. Пословника Народне скупштине. Она је истакла да сe предложеним ребалансом прерасподељују поједина средства са одређених позиција у оквиру истог износа средстава за финансирање расхода Народне скупштине утврђених у Скупштинском буџету за 2014. годину, укључујући и промене извршене током 2014. године. Генерални секретар је указала да су у јануару 2014. године, из текуће буџетске резерве, за спровођење избора за народне посланике у Скупштински буџет усмерена средства у износу од 1,146.438.000 динара; да су у мају 2014. године, уз сагласност Одбора, из средстава утврђених Законом о буџету Републике Србије за 2014. годину, са Раздела 1. – Народна скупштина, Стручне службе, функција 130, апропријација економске класификације 511 – зграде и грађевински објекти, у буџетску резерву Министарства финансија пренета средства у укупном износу од 100.000.000 динара за санацију штета насталих услед поплава.

Дискусије није било.

На предлог председника, Одбор је једногласно утврдио Предлог измена Скупштинског буџета за 2014. годину.

Председник је обавестио чланове да ће Предлог, у складу са чланом 65. став 2. Закона о Народној скупштини доставити Министарству финансија на мишљење.

**Друга тачка дневног реда**: Разматрање оставке коју је на функцију народног посланика поднео Дејан Андрејевић;

Председник Одбора је обавестио чланове и заменике чланова Одбора да је оставка Дејана Андрејевића поднета у складу са Законом о избору народних посланика и Пословником, као и да је Служба Одбора, у складу са чланом 198. став 2. Пословника, позвала господина Андрејевића да присуствује овој седници.

Дискусије није било.

На предлог председника Одбор је једногласно усвојио и Народној скупштини поднео

И З В Е Ш Т А Ј

Одбор је утврдио да је подношењем оставке народног посланика Дејана Андрејевића, изабраног са Изборне листе АЛЕКСАНДАР ВУЧИЋ - БУДУЋНОСТ У КОЈУ ВЕРУЈЕМО (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста), наступио случај из члана 88. став 1. тачка 2. Закона о избору народних посланика у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

На тај начин омогућава се избор новог народног посланика, путем додељивања мандата од стране подносиоца наведене изборне листе другом кандидату, у складу са чланом 92. Закона о избору народних посланика.

За известиоца Одбора на седници Народне скупштине одређен је Зоран Бабић, председник Одбора.

**Трећа тачка дневног реда**: Разматрање обавештења генералног секретара о изрицању мере одржавања реда Зорану Живковићу, народном посланику, на седници Деветог ванредног заседања Народне скупштине у 2014. години;

Председник Одбора је упознао чланове и заменике чланова Одбора са садржином обавештења генералног секретара Народне скупштине којим је народном посланику Зорану Живковићу изречена мера опомене због повреде реда на седници Народне скупштине одржаној 4. септембра 2014. године. Уз обавештење је достављен извод из стенографских бележака са те седнице.

Дискусије није било.

На предлог председника, Одбор је већином гласова донео одлуку о новчаној казни за народног посланика Зорана Живковића, у висини од 7.589,00 динара.

**Четврта тачка дневног реда**: Утврђивање списка налепница за паркирање А-I и А-II

Председник Одбора је подсетио чланове и заменике чланова Одбора да је Административни одбор Народне скупштине у 2012. години донео одлуку којом је уређено коришћење простора за паркирање возила око зграде Народне скупштине, начин вођења евиденције о налепницама А-I и А-II за паркирање, као и да је чланом 11. Одлуке Одбор овлашћен да утврђује списак лица којима се издају налепнице за паркирање А-I и А-II.

 Дискусије није било.

На предлог председника, Одбор је једногласно утврдио Списак налепница за паркирање А-I и А-II.

**Пета тачка дневног реда**: Разно

Председник Одбора је обавестио чланове и заменике чланова Одбора да је на лекторисани текст Нацрта кодекса понашања народних посланика који је Радна група утврдила 26. и 27. јула 2014. године у Аранђеловцу, достављено мишљење експерта ODHIRА (Канцеларија за демократске институције и људска права при ОЕБС-у). Најавио је да ће 10. и 11. октобра у Београду бити одржан састанак Радне групе и Одбора са експертом ODHIRА, и изразио очекивање да ће убрзо бити утврђен текст кодекса понашања народних посланика.

\*\*\*

Седница је завршена у 9,25 часова.

Саставни део овог записника чини обрађени тонски снимак седнице Одбора.

 СЕКРETАР ПРЕДСЕДНИК

 Светлана Дедић Зоран Бабић